韩元吉
重九日中甫子云二兄会别龙山
秋风作霜枫叶丹，扁舟未发龙山湾。
山头窣堵半天出，十年笑我几往还。
今年结束值重九，爱此山水照高寒。
亲朋话别情总厚，兄弟白首仍苍颜。
相留一笑不易得，争挈美酒罗盘餐。
登高正尔在高许，下视扰扰直尘寰。
追思姑孰有故事，雅宴亦复同此山。
虽云小异得佳客，主人须蝟怀胸奸。
沧波至今洗遗恨，岂若我辈同清欢。
是时郊原新雨足，历历烟树明江干。
放怀自知人境异，极目顿觉天宇宽。
惜无五弦寄妙手，已有征雁横云端。
南飞休论九万里，东游更渡五百滩。
明宵酒醒会相忆，梦绕百级凭飞栏。